รัฐบาลไทย-ข่าวทำเนียบรัฐบาล-นายกฯ เปิดโครงการจิตอาสาทำความสะอาดคลอง ในพื้นที่ 50 เขต 200 คลอง เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบฯ
วันพฤหัสบดีที่ 21 มีนาคม 2567
21/03/2567
นายกฯ เปิดโครงการจิตอาสาทําความสะอาดคลอง ในพื้นที่ 50 เขต 200 คลอง เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบฯ
นายกฯ เปิดโครงการจิตอาสาทําความสะอาดคลอง ในพื้นที่ 50 เขต 200 คลอง เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบฯ นําจิตอาสาทํากิจกรรมสาธารณประโยชน์ “เราทําความ ดี ด้วยหัวใจ”
วันนี้ (21 มี.ค. 67) เวลา 09.00 ณ ลานคนเมือง ศาลาว่าการกรุงเทพมหานคร กรุงเทพมหานคร นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง เป็นประธานในพิธีเปิดโครงการจิตอาสาทําความสะอาดคลอง ในพื้นที่ 50 เขต 200 คลอง เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 โดยมี นางพวงเพ็ชร ชุนละเอียด รัฐมนตรีประจําสํานักนายกรัฐมนตรี นายชัชชาติ สิทธิพันธุ์ ผู้ว่าราชการกรุงเทพมหานคร ปลัดกระทรวงกลาโหม ผู้บัญชาการเหล่าทัพ ผู้แทนผู้บัญชาการตํารวจแห่งชาติ ผู้อํานวยการศูนย์อํานวยการใหญ่จิตอาสาพระราชทาน หน่วยงานทหาร หน่วยงานภาครัฐ ภาคเอกชน ประชาชนจิตอาสา รวมจํานวน 900 คน เข้าร่วมกิจกรรม นายชัย วัชรงค์ โฆษกประจําสํานักนายกรัฐมนตรี สรุปสาระสําคัญ ดังนี้
นายกรัฐมนตรีถวายความเคารพ และถวายธูปเทียนแพ พระบรมฉายาลักษณ์พระบาทสมเด็จพระเจ้าอยู่หัว พร้อมกล่าวเปิดงานว่า พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้จัดทําโครงการจิตอาสา “เราทําความ ดี ด้วยหัวใจ” เพื่อส่งเสริมให้ข้าราชการและพี่น้องคนไทย มีจิตสํานึกสาธารณะ รักบ้านเมืองและรู้รักสามัคคี ร่วมกันบําเพ็ญสาธารณประโยชน์เพื่อสังคม โดยโปรดเกล้าโปรดกระหม่อมให้หน่วยราชการในพระองค์และประชาชนผู้มีจิตอาสานําร่องดําเนินการให้เป็นแบบอย่างมาอย่างต่อเนื่อง
โดยศูนย์อํานวยการใหญ่จิตอาสาพระราชทาน ได้น้อมนําโครงการจิตอาสาตามแนวพระราชดําริดังกล่าวมาสืบสานและต่อยอด เพื่อเป็นการแสดงความสํานึกและซาบซึ้งในพระมหากรุณาธิคุณอย่างหาที่สุดมิได้ที่พระบาทสมเด็จพระเจ้าอยู่หัว ทรงห่วงใยทุกข์สุขของปวงพสกนิกรชาวไทยตลอดระยะเวลาที่ผ่านมา ด้วยพระราชปณิธานอันแน่วแน่ที่จะยกระดับคุณภาพชีวิตของอาณาประชาราษฎร์และพัฒนาชาติบ้านเมืองให้เจริญก้าวหน้าอย่างยั่งยืน อีกทั้งเพื่อเป็นการเฉลิมพระเกียรติและถวายเป็นพระราชกุศล
นายกรัฐมนตรีกล่าวว่า กรุงเทพมหานครได้จัดทําโครงการจิตอาสาทําความสะอาดคลอง ในพื้นที่ 50 เขต 200 คลอง เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 โดยทําความสะอาด เก็บขยะ วัชพืช ทาสี ฉีดล้างทําความสะอาดทางเท้าและปรับภูมิทัศน์ริมคลอง เพื่อให้เป็นสถานที่ที่ประชาชนใช้ประโยชน์ร่วมกันอย่างปลอดภัย โดยความร่วมมือร่วมใจของทุกภาคส่วน รวมถึงประชาชนจิตอาสาในการขับเคลื่อนกิจกรรมจิตอาสาทําความดีเพื่อสังคม ซึ่งเป็นส่วนสําคัญที่ทําให้สังคมไทยมีแต่ความรัก ความสามัคคี บ้านเมืองมีความสะอาด ปลอดภัย
พร้อมกันนี้ นายกรัฐมนตรีกล่าวขอบคุณทุกหน่วยงาน ทุกภาคส่วน จิตอาสาและพี่น้องประชาชนทุกคน ที่ร่วมใจกันทํากิจกรรมอันมีคุณูปการต่อสังคม เพื่อสืบสานพระราชปณิธานจิตอาสาของพระบาทสมเด็จพระเจ้าอยู่หัวให้ยั่งยืน ด้วยการเป็นผู้ให้ เป็นผู้มีจิตสาธารณะ และขอให้การดําเนินกิจกรรมในครั้งนี้บรรลุผลสําเร็จด้วย พร้อมนํากล่าวคําปฏิญาณว่า “เราทําความ ดี ด้วยหัวใจ” 3 ครั้ง แล้วยกมือขวาขึ้นและกล่าวคําว่า “เฮ้”
จากนั้น นายกรัฐมนตรีได้นําประชาชนจิตอาสา ร่วมทํากิจกรรมเราทําความ ดี ด้วยหัวใจ เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 ด้วยการทํากิจกรรมเทน้ําชีวภาพ บริเวณริมคลองวัดราชนัดดา กิจกรรมทาสีกําแพงวัดตลอดแนวกําแพงวัดราชนัดดา และกิจกรรมปลูกต้นไม้ โดยนายกรัฐมนตรี ได้ปลูกต้นรวงผึ้ง ณ บริเวณสวนสาธารณะป้อมมหากาฬ เพื่อแสดงออกถึงความจงรักภักดีและน้อมสํานึกในพระมหากรุณาธิคุณ